Ontwerpershandsakke, ontwerpersmodes, ontwerpersrame, ontwerpersdekor … baie vroue word aangetrek deur ontwerpershandelsname omdat dit van hoë gehalte getuig. Dit is dikwels ook asemrowend mooi. Dit is eg. Dit voldoen aan die ontwerper se noukeurige spesifikasies.
Maar het jy geweet God het 'n spesiale ontwerp vir vrouwees? En sy ontwerp is skouspelagtig – baie mooier as die goedkoop, vals nabootsings wat die wereld bied.
Die feministiese vrouebeweging het die gedagte dat God 'n ontwerp vir vrouwees het, volkome verwerp. Hulle het aangevoer dit is vroue se eie verantwoordelikheid om te besluit wat vrouwees alles behels. Hulle het ons geleer om te glo ons lewe – en die keuses wat ons maak – gaan net oor ons. Hulle het ons gelei om te glo die verskille tussen mans en vroue is nie werklik so belangrik nie – dat ons ons rolle lukraak kan kies en die betekenis van ons geslag self kan bepaal. Hulle het ons aangemoedig om 'n nuwe, feministies geïnspireerde ontwerp te aanvaar.
Die samelewing se huidige ideaal vir vrouwees moedig vroue aan om luidrugtig, seksueel, selfgesentreerd, onafhanklik en – bowenal – sterk en in beheer te wees. Maar ongelukkig bring hierdie model van vrouwees nie die geluk en vervulling wat dit belowe het nie.
Ons albei is al langer as 30 jaar aktief by vrouebediening betrokke en het hierdie hartseer en teleurstelling al dikwels en in oorvloed gesien. Weer en weer moes ons kyk na die wrakstukke wat van emosionele lewens en verhoudings oorgebly het omdat mense en huise saam met die stroom gevloei en ons samelewing se seining van wat dit beteken om vrou te wees, aanvaar het. Ons het al ontelbaar baie briewe ontvang en in die oë van duisende vroue gekyk wat die diep pyn van onvervulde verwagtings moes hanteer.
In baie gevalle is hierdie disfunksionaliteit die onvermydelike gevolg van ons lewe in 'n sondige wereld. Maar gans te dikwels is dit duidelik dat ons die gevolge van wydverspreide verwarring en foutiewe oortuigings oor 'n vrou se ontwerp en lewensdoel voor ons sien afspeel.
Jy sien, die Bybel leer ons dat dit nie ons taak is om te besluit wat vrouwees alles behels nie. Dit se God het man en vrou met 'n lewensbelangrike en spesifieke doel geskep. En God se ontwerp is nie lukraak, onbelangrik of vervangbaar nie.
Jou vrouwees is nie biologiese toeval nie. God het doelbewus te werk gegaan toe Hy jou 'n vrou gemaak